Altyd Welkom | LekkeSlaap
Hierdie instansie is in die hartjie van die Wieg van die Mensdom en bied ideale verblyf vir enigiemand wat Gauteng wil besoek.
Dié kothuise staan op 'n kleinhoewe met skoon boorgatwater en groot oop ruimtes waar die jongspan na hartelus kan baljaar.
Houtkapper-kothuis is 'n grasdak-eenheid met 1 slaapkamer met 'n koningingrootte-bed, en 'n solderkamer met 2 enkelbeddens. Die badkamer het 'n hoekstort, en 'n aparte toilet. Die ruim leefarea sluit 'n kombuisie in. Buite is daar 'n onderdak braai-area
Swaeltjie is 'n kleiner eenheid en het 'n hoofslaapkamer met 'n koningingrootte-bed. Die leefarea sluit 'n kombuisie en dagbed vir 'n ekstra gas in.
Ons glo in ouderwetse kommunikasie-middele so DStv en WiFi word nie voorsien nie. Heelwat speletjies en boeke is beskikbaar vir oud en jonk.
Gaste kan rustig langs die vuur sit, na die sonsondergang kyk, hoor hoe 'n kerkuil hoe-hoe en luister na die leeus wat brul in die verte. Voëlkykers sal mal wees oor die volop voëllewe in die omgewing.
Die volgende besienswaardighede is binne 'n 20 kilometer radius vanaf Altyd Welkom: Maropeng, die Sterkfonteingrotte, 'n Leeu- en Renosterpark, Walter Sisulu Botaniese Tuin, die Crocodile Ramble, Magalies Meander, warmlugballonvlugte, winkelsentrums en meer! Daar is ook heelwat trouplekke in die omgewing soos Greensleeves, Makiti, Monte Vista, Engedi en Usambara.